Un incendiu a izbucnit, duminică după-amiază, într-un apartament de la etajul al şaselea al unui bloc din Sectorul 2 din Bucureşti, pompierii intervenind cu mai multe autospeciale. Casa scării este inundată de fum. Până în prezent, au fost evacuaţi 20 de locatarii, trei persoane fiind asistate medical.
Incendiul s-a produs la un apartament dintr-un imobil situat pe Şoseaua Pantelimon, Sectorul 2.
"Incendiul se manifestă cu degajări mari de fum, la un apartament de la etajul 6. Casa scării este inundată cu fum, se lucrează la evacuarea locatarilor. Până în acest moment, au fost evacuate 20 de persoane, 3 persoane sunt asistate medical la faţa locului. Incendiul este localizat, se lucrează la lichidarea acestuia", a transmis ISU Bucureşti-Ilfov.
Acolo intervin 5 autospeciale de stingere, 2 autospeciale de intervenţie şi salvarea de la înălţime, o autospecială de descarcerare, Detaşamentul Special de Salvatori şi 4 ambulanţe SMURD.